b'\n_START_ARTICLE_\nTee (jook)\n_START_SECTION_\nTee ajaloost\n_START_PARAGRAPH_\nRoheline, hiljem ka must tee on olnud Aasias tuntud juba kauem kui 5000 aastat. Teep\xc3\xb5\xc3\xb5sa p\xc3\xa4ritolus ei ole spetsialistid kindlale selgusele j\xc3\xb5udnud \xe2\x80\x93 oletatakse selle p\xc3\xb5lvnemist Kagu-Hiina, P\xc3\xb5hja-Birma ja Ida-India k\xc3\xb5rgendikelt v\xc3\xb5i teise variandina on ta levinud Indiast Assami regioonist edasi Hiinasse. _NEWLINE_Lisaks joogile on teed ammustest aegadest alates kasutatud ka toiduvalmistamisel. N\xc3\xa4iteks Birmas s\xc3\xb6\xc3\xb6di v\xc3\xa4rskeid teelehti salatina, Siiamis lisati kuivatatud lehti kalaroogadele, Tiibetis aga oli tuntud puder, kus teelehtedele oli lisatud odrajahu ja v\xc3\xb5id._NEWLINE_Esimene usaldusv\xc3\xa4\xc3\xa4rne kirjalik allikas teekasvatuse kohta p\xc3\xa4rineb aastast 350. Tol ajal oli tee hinnatud arstim, mitte igap\xc3\xa4evane jook. Seda kasutati seedeh\xc3\xa4irete raviks ja n\xc3\xa4rvide parandamiseks. Igal juhul oli n\xc3\xb5udlus tee j\xc3\xa4rele nii suur, et metsikult kasvavaid teelehti hakkas nappima ja seet\xc3\xb5ttu alustati Sichuani m\xc3\xa4en\xc3\xb5lvadel teeviljelust. _NEWLINE_5. sajandiks oli teejoomine lisaks ravimile Hiinas ka naudingu allikana laialt levinud ja paljud talupojad kasutasid osa maast tee kasvatamiseks. _NEWLINE_Esimesed teelehed j\xc3\xb5udsid Euroopasse T\xc3\xbcrgi kaupmeeste vahendusel, kes ajasid \xc3\xa4ri Hiina-Mongoolia piiril. T\xc3\xbcrklased m\xc3\xbc\xc3\xbcsid teed paljudel kaubateedel ja nii selle kuulsus levis. 780. aastaks oli teega kauplemine nii populaarne, et Hiina valitsus pani selle maksu alla. Samas aastast p\xc3\xa4rineb ka teepiibel \xe2\x80\x9cKlassikalisi lugusid teest\xe2\x80\x9d, mille autor Lu Yu kirjeldab k\xc3\xb5ike, mida tol ajal tee kohta teati, muuhulgas t\xc3\xb6\xc3\xb6tas ta ka v\xc3\xa4lja teejoomistseremoonia, mille j\xc3\xa4rgi l\xc3\xa4ks n\xc3\xa4iteks p\xc3\xa4rastl\xc3\xb5unatee joomiseks vaja tervelt 24 eset. _NEWLINE_Jaapanisse saabus tee 729. aastal t\xc3\xa4nu Hiinas \xc3\xb5ppinud buda munkadele. Nimelt leidsid mungad, et tee polnud mitte ainult t\xc3\xb5hus arstim ja meeldiv jook, vaid ka erguti, mis ei lase neil pika meditatsiooni ajal tukastada. Jaapanis hakati innukalt teep\xc3\xb5\xc3\xb5said istutama ja 13. sajandil t\xc3\xb6\xc3\xb6tati v\xc3\xa4lja oma teetseremoonia, mida nimetati cha-no-yu. _NEWLINE_L\xc3\xa4\xc3\xa4neriike, kes huvitusid Kaug-Ida siidist ja v\xc3\xbcrtsidest, huvitas ka tee, kuid kuna maitsi oli teekond Hiinasse pikk ja ohtlik, ei toodud seda sisse kuigi palju. Enne 17. sajandit v\xc3\xb5is teed Euroopas kohata ainult \xc3\xb5ukondlaste v\xc3\xb5i aristokraatide laual. K\xc3\xb5ik muutus aga 1657. aastal, kui Londonis Garraway kohvimajas pakuti inglastele esimest korda avalikult teed. _NEWLINE_Venemaale hakati teed Hiinast sisse tooma 17. sajandi l\xc3\xb5pus. Selleks ajaks joodi teed juba pea igas l\xc3\xa4\xc3\xa4neriigis. Alguses tehti seda k\xc3\xb5ikjal innukalt, varsti aga kaotas jook nii m\xc3\xb5nelgi maal oma populaarsuse. Kuid venelased ja britid j\xc3\xa4id vankumatuteks._NEWLINE_Eestis hakati teelehti m\xc3\xbc\xc3\xbcma 1695. aastal Tallinna Raeapteegis._NEWLINE_17. ja 18. sajandi keskpaigas oli tee v\xc3\xa4ga populaarne ka Suurbritannia Ameerika kolooniates (tulevastes Ameerika \xc3\x9chendriikides). Kui Inglismaa kehtestas ranged teemaksud, kutsus see esile meeleavalduse, mida tuntakse Bostoni teejoomisena, ja mis omakorda pani aluse kahele suunale: Ameerika iseseisvumisele ja kohvi rahvusjoogiks tunnistamisele. Sellele lisaks on ameeriklased andnud oma panuse tee ajalukku teekotikeste leiutamisega ning tehes algust j\xc3\xa4\xc3\xa4tee joomisega Saint Louise maailman\xc3\xa4itusel aastal 1904._NEWLINE_19. sajandi keskel hakkas Hiina kaotama oma teemonopoli. Britid hakkasid rajama teeistandusi Indiasse ja 1887. aastal importis Inglismaa esimest korda rohkem teed Indiast ja Tseilonilt kui Hiinast.\n_START_SECTION_\nTeesordid\n_START_PARAGRAPH_\nEri teesordid (roheline tee, must tee, oolong) p\xc3\xa4rinevad \xc3\xbche ja sama liigi taimest \xe2\x80\x93 teep\xc3\xb5\xc3\xb5sast (Camellia sinensis), sortide p\xc3\xb5hierinevused tulenevad aga kasvukoha kliimast, pinnasest jne, tee t\xc3\xb6\xc3\xb6tlemise ja valmistamise meetoditest. Just teelehtede t\xc3\xb6\xc3\xb6tlemise p\xc3\xb5hjal liigitatakse teed sortidesse. Lehed sorditakse suuruse j\xc3\xa4rgi \xe2\x80\x93 noored ja \xc3\xb5rnad on paremad vanadest ja j\xc3\xa4medakoelistest. _NEWLINE_Musta teed valmistatakse lehtedest, mida on enne kuumutamist ja kuivatamist fermenteeritud ehk k\xc3\xa4\xc3\xa4ritatud. Nendest saab tumeda punakaspruuni t\xc3\xb5mmise. Musti teesid liigitatakse vastavalt teelehe suurusele: orange pekoe nimetust kannavad lehed, mis on v\xc3\xa4iksemad keskmise suurusega ja j\xc3\xa4medamatest pekoe lehtedest. Kuigi liigiti mustade teede maitse varieerub, on see enamasti tugevam kui rohelistel v\xc3\xb5i oolongiteedel._NEWLINE_Tuntuimad mustad teed on Darjeeling, English Breakfast, Earl Grey, Lapsang Souchong jpt. _NEWLINE_Aasias \xc3\xbcliarmastatud rohelist teed toodetakse lehtedest, mida on aurutatud ja kuivatatud, kuid mitte k\xc3\xa4\xc3\xa4ritatud. Sellistest lehtedest saab rohekaskollase tee, mille maitse on kergelt m\xc3\xb5ru ja sarnaneb rohkem v\xc3\xa4rske teelehe maitsega._NEWLINE_Kaks tuntumat rohelist teed on Sencha ja Gunpowder._NEWLINE_Oolongiteed tehakse lehtedest, mis on osaliselt fermenteeritud ja need paigutuvad nii maitselt, v\xc3\xa4rvuselt kui aroomilt musta ja rohelise tee vahepeale. Tuntuim oolong on Formosa oolong Taiwanilt._NEWLINE_Lisaks nimetatuile on veel mitmeid teisi teesorte: valge tee, kollane tee, punane tee jt.\n_START_SECTION_\nTee valmistamine\n_START_PARAGRAPH_\nEri rahvastel ja piirkondadel on sadu tee valmistamise meetodeid. Teed v\xc3\xb5idakse valmistada veega, piimaga, v\xc3\xb5iga, rasvaga, \xc3\xb5liga jne. Teed mitte \xc3\xbcksnes ei jooda, vaid mitmel pool ka s\xc3\xbc\xc3\xbcakse: teelehtede peenike puru vahustatakse koore v\xc3\xb5i m\xc3\xb5ne muu ainega, maitsestatakse ning s\xc3\xbc\xc3\xbcakse v\xc3\xa4ikestes kogustes. Tee maitsestamiseks v\xc3\xb5idakse lisada mitmesuguseid aineid ja drooge: soola, suhkrut, pipraid, nelki, muskaati, tsitrusvilju, rosinaid, mett, alkoholi jpm. Venemaal juuakse teed moosiga. Teed juuakse nii kuumalt kui ka jahutatult: rohkesti leidub ka j\xc3\xa4\xc3\xa4teesorte. _NEWLINE_Eestis \xc3\xbcldtuntud t\xc3\xb5de teevee keetmise kohta on pikka aega k\xc3\xb5lanud nii, et tee valmistamiseks m\xc3\xb5eldud vett ei tohiks lasta kaua keeda, kuna siis ei sisalda see enam k\xc3\xbcllaldaselt hapnikku ja teisi aineid, mis toovad v\xc3\xa4lja tee parimad maitseomadused._NEWLINE_T\xc3\xa4nap\xc3\xa4eval v\xc3\xb5ib seda arvamust pidada aga poolt\xc3\xb5eks, kuna \xc3\xbclev\xc3\xb5etuna Aasia k\xc3\xb5rge teekultuuriga riikidest ei kehti need soovitused meie kraanivee kohta, mis vastavalt lubja- v\xc3\xb5i kloorisisaldusele vajaks enne kasutamist kindlasti pikemat keetmist, soovitatavalt kaaneta kannus. On v\xc3\xa4gagi t\xc3\xb5en\xc3\xa4oline, et k\xc3\xb5ik need maitsen\xc3\xbcansid, mida vees sisalduv hapnik ja muud ained aitaksid esile tuua, nullitakse kareda ja lisanditega kraanivee poolt. Nii et teevee keetmise kohta ei saa anda \xc3\xbcheseid soovitusi ja l\xc3\xa4htuma peaks eelk\xc3\xb5ige kasutatava vee omadustest._NEWLINE_\xc3\x9cks on aga kindel: parim teekann on savikann v\xc3\xb5i portselanist ja ka klaasist n\xc3\xb5u, mida ei tohiks kunagi pesta n\xc3\xb5udepesuvahendiga, vaid ainult kuuma puhta veega. Samuti on oluline reegel kann enne teelehtede kannu panemist keeva veega korralikult kuumeneda lasta, et saavutada tee valmistamiseks vajalik optimaalne temperatuur._NEWLINE_Teelehti tuleks eelkuumutatud kannu m\xc3\xb5\xc3\xb5ta arvestusega 1 teelusikat\xc3\xa4is \xc3\xbche tassi kohta pluss 1 lusikat\xc3\xa4is n\xc3\xb6 kannule. Seej\xc3\xa4rel kallata keev vesi kannu, segada kergelt l\xc3\xa4bi ning asetada peale kaas ja soovi korral ka kannum\xc3\xbcts. M\xc3\xb5nel pool on t\xc3\xa4nap\xc3\xa4eval levinud esimese teevee kohene \xc3\xa4raviskamine, p\xc3\xb5hjenduseks on vajadus teelehed "pesta" \xe2\x80\x93 loputada \xc3\xa4ra kasvatamisel kasutatud kemikaalid jms, mille j\xc3\xa4\xc3\xa4gid v\xc3\xb5ivad olla veel teepuru peal._NEWLINE_T\xc3\xb5mbamise aeg s\xc3\xb5ltub soovitud maitsest ja kangusest, kuid see peaks kestma v\xc3\xa4hemalt 3 minutit, kanget ja tumedat t\xc3\xb5mmist soovides pikendage aega 5 minutini. T\xc3\xb5mbamise kestusest oleneb mitte \xc3\xbcksnes tee maitse, v\xc3\xa4rvus ja aroom, vaid ka selle toime. Esimese kolme minutiga lahustub teelehtedest vette peamiselt teiin (ehk kofeiin), mist\xc3\xb5ttu v\xc3\xb5ib saadud jook olla k\xc3\xbcll hele ja lahjema maitsega, kuid siiski ergutav. Umbes 30 sekundi p\xc3\xa4rast t\xc3\xb5mbamise algust hakkab kofeiini kogus v\xc3\xa4henema, sest seda hakkavad siduma parkained. 5 minutit ja kauem kestva t\xc3\xb5mbamise jooksul imbuvad joogisse v\xc3\xa4rv- ja parkained, mis m\xc3\xb5juvad rahustavalt maole ja seedetraktile ning n\xc3\xb5rgendavad teiini ergutavat m\xc3\xb5ju. _NEWLINE_P\xc3\xa4rast t\xc3\xb5mbamisaega tuleks tee otsekohe tassidesse kallata v\xc3\xb5i valada teise, samuti korralikult eelkuumutatud kannu, et protsess ei j\xc3\xa4tkuks.\n_START_SECTION_\nTervislikud omadused\n_START_PARAGRAPH_\nTeadusuuringud on t\xc3\xb5estanud, et nii must kui ka roheline tee suurendab organismi antioks\xc3\xbcdantide aktiivsust kuni 45%. Samuti arvatakse neil olevat antibakteriaalne toime, millest on kasu kaariese ja igemeprobleemide korral.'